DA Den Europæiske Unions Tidende C 111/25

Høringskonsulentens endelige rapport (1)

Tændrør

(AT.40113)

(2018/C 111/08)

Den 17. oktober 2016 indledte Kommissionen proceduren i henhold til artikel 11, stk. 6, i Rådets forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) mod Bosch (4), Denso (5) og NGK (6) (tilsammen »parterne«).

Efter forligsforhandlingerne og indgivelsen af forligsindlæg efter artikel 10a, stk. 2, i forordning (EF) nr. 773/2004 vedtog Kommissionen den 4. december 2017 en klagepunktsmeddelelse rettet til parterne. Ifølge klagepunktsmeddelelsen deltog parterne i én samlet og vedvarende overtrædelse af artikel 101 i TEUF og artikel 53 i aftalen om Det Europæiske Økonomiske Samarbejdsområde (»EØS«). Den påståede overtrædelse bestod i samordning af priser og fordeling af leverancer af tændrør i EØS fra den 19. januar 2000 til den 28. juli 2011.

I deres respektive svar på klagepunktsmeddelelsen bekræftede parterne i overensstemmelse med artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet af deres forligsindlæg.

I afgørelsesudkastet drages der den konklusion, at parterne overtrådte artikel 101 i TEUF og EØS-aftalens artikel 53, ved at deltage i én samlet og vedvarende overtrædelse, der omfattede hele EØS-området og bestod i samordning af priser og fordeling af leverancer af tændrør til biler i de for hver enkelt part fastlagte perioder mellem den 19. januar 2000 og den 28. juli 2011.

I henhold til artikel 16 i afgørelse 2011/695/EU har jeg undersøgt, om udkastet til afgørelse kun beskæftiger sig med klagepunkter, hvortil parterne har haft lejlighed til at fremsætte deres bemærkninger. Det har jeg konkluderet, at det gør.

På baggrund heraf og i betragtning af, at parterne ikke har fremsat anmodninger eller klager til mig (7), finder jeg, at alle parternes proceduremæssige rettigheder i denne sag er blevet respekteret.

Bruxelles, den 19. februar 2018. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Robert Bosch GmbH (»Bosch«),

(5) Denso Corporation (»Denso«)

(6) NGK Spark Plug Co., Ltd og datterselskabet NGK Spark Plug Europe GmbH (tilsammen »NGK«)

(7) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).